**"אורה ושמחה וששון ויקר" יוצאים לשמח.**

**מעשה חברתי לקראת פורים**

מיועד לכיתות: ה-ו, ז-ט, י-יב

**מבוא**

פורים מזמן לכיתה הזדמנות לפעול כצוות משימה ולהנעים את החג לאחרים.

לאחר שלמדנו על מהות החג ומצוותיו, כעת ניתן לצאת לעשייה. מובאת בפניכם הצעה לפעילות של שמחה –פעילות בה נוכל אנחנו לשמח את האחרים.

בשיעור זה נתכנן יחד עם התלמידים אירוע משמח של נתינה לאוכלוסיות שונות, פעילות המגלמת עזרה לזולת, עבודת צוות התנסות בארגון ועוד... חשוב שהתלמידים יהיו מעורבים ופעילים את מי לשמח וכיצד.

אנו משרטטים כאן את המודל לפעולה ומצביעים על נקודות מרכזיות לתכנון ומחשבה, מובן שכל בי"ס ימלא את המודל בתכנים המתאימים לסביבתו.

**מהלך:**

**שיעור פתיחה:** 45 דק- מקיימים דיון על הנושאים הבאים :

* + את מי נבחר לשמח לקראת פורים?
  + על פי מה נבחר את מי לשמח לקראת החג?
  + איך נוכל לדעת לשמח אותו על פי דרכו ולא על פי דרכנו?

**שיעורי תכנון:**  שיעור כפול- מחלקים את הכתה לשלוש קבוצות

* קבוצה אחת – תפעל להשגת מימון, אמצעים ולכלל הצרכים הטכניים – בהתרמה גיוס כספים מהתלמידים, עבודה, איסוף בקבוקים, וגיוס משאבים כמו כיבוד שאפשר להכין באופן עצמאי. הכנת שוק לאיסוף תרומות בבית הספר
* קבוצה שתיים (קבוצה מצומצמת) – תפעל להכרות עם האחר רצוי **שהמורים** יתאמו מראש עם מקומות בהם התלמידים יפעלו מקומות מומלצים – גני תלמידים, מועדוני קשישים, תלמידים חולים, תלמידים עם צרכים מיוחדים, מרכזי קליטה. התלמידים יבררו מה הצרכים ואיך אפשר לחגוג בצורה התואמת ביותר לצרכי אלו אותם באים לשמח.
* קבוצה שלוש תפעל להכנת המסיבה, ביתנים, הצגה, או כל דבר אחר שיוחלט עליו בכתה.

יש לדאוג למספר פרטים אירגוניים משמעותיים:

1. מורים מלווים לפעילות התלמידים בנוסף למחנכי הכתות.
2. כסף – על בית הספר להחליט על תקציב אותו הוא מקצה לכל כתה במקביל לגיוס הכספים של התלמידים עצמם. אין אפשרות לקיים פעילות תלמידים עצמאית ואחראית אם אין בידיהם תקציב מוגדר ולו תקציב צנוע.
3. קהלי יעד לפעילות- רצוי שהמבוגרים מובילי התוכנית יצרו קשר מראש עם מקומות המתאימים לפעולת התלמידים (המלצות בהמשך).

**שיעורי הכנת הפעילות:** 4-5 שיעורים וכל המרבה הרי זה משובח...

יש לשים לב:

* המחנך ילווה כל אחת מהקבוצות בעשיתה הן בארגון הטכני והן התוכני והערכי.
* רצוי שהתוכנית לא תדרוש מעבר למה שהתלמידים יכולים וכדאי להשתמש ביכולות וכישורים כמו תלמידים שמנגנים או שרים, תלמידים שעושים ג'אגלינג וכדומה
* חשוב לדאוג לאוירה ולא רק להופעה, לבוא מחופשים ,לדאוג לכיבוד ולעזרים כמו רעשנים פתיתי נייר וכדומה.
* היום שלפני היציאה לחופש יוקדש כולו להתארגנות יציאה וחגיגת פורים במקומות שנבחרו.
* חשוב חשוב חשוב לשמור על עצמאות התלמידים אך לסייע, לדחוף ולעזור.
* המבצע חייב להיות של כלל קהילת בית הספר , אם בסיוע לתלמידים, ואם בהדרכה מקצועית (המורה לדרמה, מוסיקה, אומנות, אם בית, מזכירה ). התמיכה של כולם חיונית לעבודה ולהצלחה של התלמידים.
* חלק מההתארגנות יהיה לאחר שעות הלימודים אך ברור שחלק נכבד יתבצע בשעות הלימודים . יש לדאוג לשחרורים מסודרים ותאומים עם המורים המקצועיים כדי שהמבצע יוכתר בהצלחה.
* חשוב שההופעות או כל תוכנית אחרת שהתלמידים יארגנו יתאימו לקהל היעד.
* אין צורך בהצגות והופעות הדורשות עשרות חזרות והתארגנות. כדאי לשמור על אוירה פורימית קלילה אך מכבדת .
* רצוי לגייס מורה או איש צוות נוסף פרט למחנך לסיוע בארגון ובליווי התלמידים.

**שיעור לסיכום המהלך** -45 דק

כדאי לערוך שעור סיכום חגיגי אחרי החג ללמוד ממנו לקחים ולציין לשבח את הראויים.